
			A la meva mare, que ens va preparar,

			als meus germans i a mi, des de ben menuts, 

			els tàpers i les carmanyoles per anar d’excursió 

			més originals que mai no he tastat.

		

	


	
		
			PRÒLEG

			

			

			

			Mentre escric aquest pròleg, la terra segueix girant a la mateixa velocitat de sempre, però el ritme de vida dels humans continua accelerant-se de manera exponencial. És sobretot a les zones metropolitanes on, a més, corre la llegenda urbana del fantasma que es dedica a robar temps. De moment, però, sembla que encara ni els astronautes s’alimenten amb píndoles, i de les nostres hores comptades, algunes les dediquem a menjar. Els més soferts i intrèpids també s’atreveixen a preparar-lo. D’entre aquests escollits, els més arriscats gosen endur-se’l per menjar-se’l on sigui i com sigui, sobretot a la feina.

			Fer un «menú de tàper» al migdia sembla, doncs, una conseqüència d’aquesta pretesa modernitat en la qual vivim. Però antigament al nostre país els pagesos ja s’enduien el menjar al tros perquè no es podien permetre el luxe de tornar a casa per dinar.

			La considerem o no una tornada a aquells hàbits alimentaris inicials dels que treballaven lluny de casa, en aquestes beceroles del segle XXI, menjar de tàper és l’opció més sostenible, perquè és la més sana i econòmica, a més de ser la més pedagògica culinàriament parlant. Per tant, no tingueu por d’escampar als quatre vents que vosaltres sou un més dels que fugen de les migdiades davant l’ordinador després d’haver ingerit un menú de restaurant sovint massa generós, o de patir una digestió sospitosa després d’endrapar amb celeritat un àpat trist i oliós en un local que, si bé és a la mida de la vostra butxaca, la seva decoració us ha perjudicat fortament les retines, per no parlar de la pudoreta de fregit que us ha quedat impregnada a la roba. Hem d’afegir que «menjar de tàper» és l’únic que pot redimir aquells fariseus que van a les manifestacions antiglobalització i es posicionen en contra de les grans multinacionals, però acaben sent consumidors i víctimes del menjar ràpid.

			Amb tot, fer-se el tàper no és un sinònim de sortir del pas. No només demostra una actitud cosmopolita, sinó que és una forma de regalar-se moments de plaer. El plaer de cuinar per a un mateix, d’assajar receptes amb les quals sorprendre els altres, així com una excusa per tenir una cita diària amb els companys de feina en una actitud més relaxada.

			Un cop estigueu entrenats us proposo el joc del «tàper invisible»: una versió gastronòmica de l’amic invisible en la qual en comptes de comprar un regal, cuines per a aquell que t’ha sortit al paperet agafat a sorts. Amb aquest sistema, es recupera també el plaer que algú cuini per a tu, a més del factor sorpresa. Es jugui o no al «tàper invisible», moltes són les empreses que ja tenen destinat un espai com a menjador. Però en els mesos de bon temps, us asseguro que hi ha un munt d’indrets per descobrir a prop de la vostra feina que es poden convertir en improvisats restaurants a l’aire lliure. No us estranyi, doncs, que d’aquí a un temps les ciutats estiguin plenes de forns microones, com ara ho estan de cabines telefòniques. Esperem que funcionin millor que aquestes.

			El tema d’un forn microones mòbil em sembla més propi d’un llibre de ciència-ficció que no pas d’aquest, en el qual no dubto, però, que l’autora ha abocat tota la seva imaginació. Aquest és un ingredient que mai no falta en tot allò que fa Ada Parellada. Només cal que, en cuinar, hi poseu una culleradeta de totes les ganes que ella ha posat a l’hora d’idear aquestes receptes, us asseguro que el vostre tàper tindrà tots els punts per sortir a la guia Michelin. Us convido a fer vostres les engrescadores propostes d’aquesta restauradora tan sensible a la realitat del seu temps, i alhora plena d’idees. Sospito que aviat al Semproniana o a El Pla dels Àngels se serviran els plats dins de tàpers de disseny que després els comensals s’enduran buits per posar en pràctica les receptes d’aquest llibre.

			

			TXELL BONET

			Periodista. 

			Fa gairebé una dècada que dina de tàper

		

	


	
		
			INTRODUCCIÓ

			

			

			

			TÀPER: recipient de plàstic, correctament anomenat tupperware, però normalitzat sense escrúpols per molts dels seus usuaris i per qui escriu aquest llibre.

			DINAR DE TÀPER: contingut del continent. Normalment a base de restes del sopar del dia anterior o de cuinats fets amb poques ganes.

			DINARS DE TÀPER: llibre que ofereix grans idees i bones solucions perquè el tàper es converteixi en un esclat de sabors, aromes i bones intencions gastronòmiques.

			

			En aquest llibre, trobareu un seguit de receptes i consells per aconseguir que els vostres dinars de tàper siguin:

			•tan variats com necessita el vostre cos i el vostre paladar;

			•tan senzills de fer que tothom en serà capaç;

			•tan ràpids que el vostre valuós temps lliure no es veurà afectat;

			•tan bons que no podreu resistir-vos-hi;

			•tan vistosos que sereu l’enveja dels companys de feina.

			

			I és que, tradicionalment, els dinars de tàper han estat la ventafocs de tots els àpats. Tot s’hi val: les restes de la nit anterior o, fins i tot, de nits encara més llunyanes hi tenen un protagonisme total. Qualsevol menja, amb l’única finalitat que alimenti, és habitual en els àpats de feina.

			La paradoxa és que mengem gairebé cada dia de tàper. I si el tàper suporta una bona part de la nostra dieta setmanal, com pot ser que li donem tan poca importància? Potser és el moment de plantejar-nos un canvi, de passar de la teoria a la pràctica. 

			He sentit comentar moltes vegades, entre els habituals del tàper, que les idees se’ls acaben. I potser tenen raó. Les lleixes de les llibreries estan plenes de publicacions de cuina, però, fins avui, no n’he trobat ni una de dedicada als dinars de tàper. Sembla que els autors i editors també els tracten com a la ventafocs dels àpats.

			Doncs s’ha acabat. Amb Dinars de tàper, l’àpat del migdia a la feina es vesteix de princesa i es transforma en la més important de les festes. Mengem, alimentem-nos i divertim-nos. Que, encara que és trist recordar-ho, de set dies que té la setmana, cinc els passem treballant! 

			No vull acabar sense un sentit agraïment a Anna Díez, Marta Dòria, Laura Espot, Oriol Gil Sanchis, Mònica Rocamora, Joan Rodríguez, Pilar Serra i Lara Toro, que, de manera desinteressada, m’han facilitat receptes i consells per acabar d’amanir aquest llibre.

			CONSELLS PRÀCTICS

			
			
			
			•L’organització és el quid de la qüestió. S’han de seguir unes pautes que, al principi, potser costaran, però que amb el temps es convertiran en un hàbit, i us sorprendrà haver pogut viure abans d’adquirir-les:

			—comprar un cop la setmana productes frescos pensant en els tàpers que preparareu;

			—dedicar un cop la setmana a cuinar el màxim de plats que aguantin bé a la nevera o que siguin fàcilment congelables;

			—fer una graella on apuntar tots els plats cuinats i decidir quins dies us els menjareu;

			—tenir un arsenal de tàpers per omplir, quadrats, perquè us càpiguen còmodament a la nevera i al congelador;

			—dissenyar, paral·lelament, els sopars pensant en el tàper dels dies següents.

			
			•Val la pena tenir un bon rebost de «no peribles». Els «no peribles» o «secs», com diem en el món de l’hostaleria, són aquells ingredients que no caduquen fins al cap de molt temps: espècies, herbes, olis amb sabors, vinagres diferents, llaunes... En definitiva, productes que vestiran de festa un tàper de diari. Les llaunes de conserva són una amistat que heu de mirar amb bons ulls. N’hi ha de realment bones. Trieu les que més us agradin, us salvaran en moments de desesperació o de pressa.

			
			•No oblidem que estem parlant d’àpats de feina. Així, cal cuinar plats lleugers que permetin seguir treballant amb normalitat després de dinar. La tarda

